google/wiki40b huggingface dataset:
I Luh Ya Papi

רקע וכתיבה

השיר נכתב על ידי נואל פישר, אנדרה פרוקטור, כרים חרבוש ולופז עצמה והופק על ידי נואל פישר וקורי רוני. מבחינה מוזיקלית השיר הוא שיר היפ-הופ בליווי סינתסייזר וצלילים מתכתיים ומבחינה לירית מכיל רמזים והתייחסויות לגופה של לופז.
לופז הודיעה על יציאת השיר בתחילת 2014. ב-2013 הוציאה לופז את השיר "Live It Up", בשיתוף הראפר פיטבול. שיר זה היה אמור לשמש כסינגל המוביל מתוך אלבום אך לבסוף הוחלט כי השיר ישמש כסינגלה הראשון במקומו ו-"Live It Up", לא נכנס לאלבום. השיר נחשף לראשונה בעונה ה-13 של התוכנית אמריקן איידול שם לופז משמת גם כשופטת. בנוסף לופז גם קידמה את השיר במספר הופעות נוספות. ב-5 במרץ 2014, השיר נחשף לראשונה בתחנת הרדיו Power 106 וב-11 במרץ, הוא שוחרר להורדה דיגיטלית באופן רשמי. בנוסף לגרסה הזו שוחררה לשיר גרסת רמיקס בשיתוף הראפר ביג שון.
השיר זכה לביקורות חיוביות ממבקרי המוזיקה אשר שיבחו את הפזמון הקליט ואת השובבות שלו אך מתחו ביקורת על השם של השיר.

וידאו קליפ

ב-4 במרץ נחשפו תמונות מתוך הקליפ בו נראית לופז על יאכטה בתלבושת לבנה. יומיים לאחר שחרור השיר שוחרר גם הקליפ.
הקליפ לשיר בוים על ידי ג'סי טררו אשר שיתף פעולה עם לופז בעבר. הקליפ צולם במיאמי ומציג את לופז בפנטזיה שלה בעקבות התפיסה שלה המתארת גברים. הקליפ קיבל ביקורות חיוביות בשל העובדה שוא מציג את נושא ההתמודדות עם סקסיזם בעולם המוזיקה.
חגי ליניק

חגי ליניק (נולד ב-1959) הוא סופר ישראלי, חתן פרס ספיר לשנת 2011.

ביוגרפיה

חגי ליניק נולד בשנת 1959 ביהוד, בן למאיה ומרדכי ליניק. אביו היה קבלן בניין, ולימים ראש המועצה המקומית יהוד. חגי היה הצעיר משישה אחים. אחיו הבכור, זוהר, נהרג בשנת 1968 בתאונת אימונים, בעת שירותו בסיירת מטכ"ל, ואח נוסף הוא השחקן דורון ליניק. 
חגי ליניק שירת בצה"ל בשייטת 13. שיחק כחלוץ בקבוצת הכדורגל הפועל יהוד. בשנים 1985-1982 למד במדרשה למוזיקה בתל אביב ובשנים 1988-1986 למד במכללת ברקלי למוזיקה בבוסטון. 
ב-2010 יצר עם איה סומך את הסרט התיעודי, "מתחת לשטיח", שזכה בפרס הצילום המצטיין בפסטיבל "דוקאביב".
באוגוסט 2012 עלה מחזהו "דוהרים" בתיאטרון תמונע, בכיכובו של שמואל וולף, אותו ביים ביחד עם אילן תורן.
ליאנה אליאבה

ביוגרפיה

אליאבה נולדה בעיר ע'ובי שבגאורגיה ולמדה קולנוע ב-VGIK - המוסד ללימודי אומנות הקולנוע (סינמטוגרפיה) במוסקבה.
בשנת 1999 חזרה לגאורגיה והציגה את סרטיה המוקדמים בבית הקולנוע בטביליסי. בזמן זה פגשה שני יוצרי קולנוע צעירים מבית מדרשו של מרב קוקוצ'אשווילי - לאשה דארדאג'ני וסלומה מטיבלאשווילי, אשר עשו עליה הסרט קצר בשם "ראיון עם ליאנה אליאבה" (2000).
איזומלטולוז

איזומלטולוז (באנגלית: Isomaltulose) (שם כימי: 6-0-α-D-glucopyranosyl-D-fructose) (ידוע גם בשם המסחרי פלטינוז [Palatinose]) הוא דו-סוכר המורכב מפרוקטוז וגלוקוז, בעל קשר יציב יותר מהקשר הנמצא בסוכרוז ולכן קשה יותר לפירוק אנזימטי.
איזומלטולוז מופק מסלק סוכר ובעל מתיקות טבעית. בדומה לסוכרוז, איזומלטולוז עובר פירוק מלא במערכת העיכול ומספק ערך קלורי זהה של 4 קק"ל/גרם. עקב התפרקותו האטית (פי 5 יותר לאט) הוא מעניק אנרגיה זמינה ומתמשכת ברמת מתונה המספקת את הצרכים האנרגטיים והפיזיולוגים של גוף האדם, ובשל כך דוחה תחושת רעב.
איזומלטולוז ידידותי לשיניים, הודות לעמידותו בפני פירוק אנזימתי, אינו מתפרק על ידי החיידקים המצויים בחלל הפה, ולכן אינו גורם להתפתחות עששת.
אספקת אנרגיה אופטימלית היא נושא חשוב במחקר ובפיתוח מוצרים בהקשר הבריאותי- מניעת השמנה וביצועים גופניים וקוגניטיביים.
איזומלטולוז משמש כרכיב עיקרי במזון ובמשקאות פונקציונליים בעולם במשקאות חלב, מים פונקציונאלים, חטיפי אנרגיה וכדומה.
פלטינוז זכה בפרס החדשנות בתערוכת מזון בינלאומית בשנת 2007.
פנקס הקהילה

פנקס הקהילה הוא ספר בו נהגו הקהילות היהודיות לרשום את תולדותיהם.

פנקס חברת גמילות חסדים

ארגונים ומוסדות בקהילות היהודיות רשמו וניהלו גם פנקסים של המוסד. "חברת גמילות חסדים" הייתה ארגון נפוץ בקהילה היהודית, לעיתים החברה הייתה שייכת לחבורת בעלי מלאכה כמו צורפים, חייטים, פחחים ושאר בעלי מלאכות, וראשי הארגון ניהלו פנקס. בפנקס רשמו המנהלים ("פרנסים", "גבאים") את שמותיהם, את תקנות החברה, את החלטות אספות החברה ובעיקר את ההכנסות וההוצאות. לפעמים נרשמו בפנקס גם זכרונות מהקהילה. בחלק מהפנקסים גם נוספו דברים שנכתבו בחרוזים באקרוסטיכון, רישומים במקרוגרפיה וציורים.
התקנות הראשונות של חברת גמילות חסדים הם כנראה של קהילת פירארה שנתקנו בשנת ה'רע"ה. הפנקס הראשון הנמצא היום הוא פנקס חברת גמילות חסדים ברומא מהשנים ש"ך-שמ"ז (1560-1587). בארכיון הספרייה הלאומית נמצאים עשרות פנקסי חברת גמילות חסדים בכתב יד. חלקים מהם נדפסו במשך השנים.
ביל וורד

תחילת הדרך

ביל וורד החל לנגן על תופים בילדותו, כשהיה מאזין מאזין לביג בנדים שונים שפעלו בשנות הארבעים. וורד הושפע עמוקות ממתופפי ג'אז כדוגמת באדי ריץ', ג'ין קרופה ולואיס בלסון. באמצע שנות השישים, פעל וורד במסגרת להקה שנקראה "The Rest". מאוחר יותר, ניגן עם חברו הגיטריסט טוני איומי בלהקת "Mythology". כשהלהקה התפרקה, חברו וורד ואיומי יחד עם הבסיסט גיזר באטלר והסולן אוזי אוסבורן ללהקה, תחת השם "Earth". מכיוון שלהקה נוספת כינתה את עצמה "Earth", דבר שיצר בלבול, שינו חברי הלהקה את השם ל"Black Sabbath".
וורד השתתף וניגן בלהקת "Black Sabbath" ברוב אלבומיה, והיה שותף ביצירות אלבומי מופת חשובים ומשפיעים בהבי מטאל כדוגמת: Black Sabbath, ‏Paranoid, ‏Master of Reality, ועוד. סגנון התיפוף של וורד היה ייחודי ובלתי מוכר, ובכך תרם, יחד עם נגינתו פורצת הדרך של איומי, ליצירת ז'אנר חדש ברוק הכבד - ז'אנר שהשפיע באופן מכריע על סצנת ההבי מטאל העולמית. 
בעיות הסמים והשתייה של וורד החמירו בתקופת השיא של הלהקה בתחילת שנות השבעים. בסוף שנות השבעים, החל וורד לצרוך אלכוהול גם במהלך הופעות חיות, דבר שעד אז מעולם לא עשה. הוא אף החל לחוות התקפי פאניקה במהלך ההקלטות.

קריירה מאוחרת

על אף שבלאק סבאת' עדיין לא התאחדו באופן רשמי, הצטרף וורד באופן חד פעמי לאיחוד הזמני, על מנת ליטול חלק במופע המפורסם לייב אייד שנערך עבור המלחמה ברעב באתיופיה בשנת 1985. 
מאז 2002, מופיע וורד בתוכנית רדיו חודשית בשם "Rock 50", שם הוא מציג את נגינתו במגוון סגנונות רוק. 
באוקטובר 2006, צצו שמועות כי וורד יחבור יחד עם הזמר רוני ג'יימס דיו ועמיתיו לשעבר בלהקה טוני איומי וגיזר באטלר ללהקה בשם Heaven & Hell. לבסוף דווח כי וורד החליט לוותר ולא להשתתף כחבר בלהקה.

חיים אישיים

לוורד שני בנים, ניגל ואהרן ובת אחת בשם אמילי. וורד הוא טבעוני.
פולס

בפיזיקה, פולס (מאנגלית: pulse, בעברית: דֹּפֶק, ברבים דְּפָקִים, לעיתים נקרא פעימה) הוא גל שאינו מחזורי, אלא הפרעה בודדת שנעה במרחב. פולסים מקיימים את כל התופעות הפיזיקליות של גלים, וקיימים להם שימושים טכנולוגיים רבים, אם בשידור אנרגיה חזקה ומרוכזת לזמן קצר כמו בלייזר פולסים או מכ"ם פעימות, ואם בעיבוד אותות ובתקשורת ספרתית לצורך תשדורות בקצב גבוה וברוחב סרט (תחום תדירויות) גדול. פולסים מופיעים גם בטבע, למשל ברקים וכוכבי פולסר.

הגדרה

גל הוא פונקציה של המרחב שמשתנה בזמן כך שערכיה נשמרים בנקודות שנעות בכיוון כלשהו במהירות קבועה. בגל מחזורי זוהי פונקציה מחזורית, והיא חוזרת על עצמה בנקודות קבועות במרחב בכל זמן מחזור, או בכל אורך גל בזמן קבוע. פולס הוא פונקציה שאינה מחזורית הנעה במרחב, והיא מתארת הפרעה בודדת שנעה בתווך (או בריק, במקרה של גל אלקטרומגנטי).
ניתן לתאר פולס כאוסף של גלים סינוסיים בעזרת התמרת פורייה, הנקרא חבילת גלים. פולסים קצרים מתוארים על ידי ספקטרום תדרים רחב ופולסים ארוכים מתוארים על ידי ספקטרום תדרים צר.
כאשר פולס נע בתווך ומגיע לקצהו, הוא מוחזר. אם קצה התווך חופשי, הפולס יחזור באותה הצורה. לדוגמה, פולס בחבל שקצהו חופשי לנוע יחזור ממנו באותה הצורה. אם קצה התווך קשור, הפולס מוחזר מהופך. לדוגמה, פולס עם העתק כלפי מעלה בחבל שקצהו מוחזק במקומו מוחזר עם העתק כלפי מטה. במעבר מתווך צפוף לתווך דליל יותר ההחזרה תהיה כמו זו מקצה חופשי, ובמעבר מתווך דליל לתווך צפוף יותר ההחזרה תהיה כמו זו מקצה קשור.

צורות גל

בעיבוד אותות ספרתי נעשה שימוש בפולסים המשמשים לתקשורת ספרתית. פולסים מצורות שונות משמשים להעברה מיטבית של אותות כתלות בקצב האפנון שלהם. שימוש נרחב נעשה בפולסים בצורת פונקציית המלבן. פולס גאוסי הוא פולס בצורת פונקציית הגאוסיאן והוא נוצר על ידי מסנן גאוסי. הפולס הגאוסי משמש במכניקת קוונטים לתיאור פונקציית הגל של חלקיק חופשי. פולס בצורת פונקציית דלתא של דיראק נקרא הלם (באנגלית: impulse). ניתן ליצור פולסים של מתח חשמלי בצורות שונות בעזרת מחולל אותות, וקיימים מחוללים ייחודיים הנקראים מחוללי פולסים.
ניתן ליצור פולסים בעזרת מקורות של גלים סינוסיים על ידי העברת קטע סופי של הגל. מכ"ם פולסים משדר פולסים של גלי רדיו וקולט את הגלים המוחזרים. פולסים של אור לייזר שימושיים כאשר יש צורך בעוצמה גבוהה.
דן פלווין

חייו

נולד בשכונת ג'מייקה ברובע קווינס שבניו יורק למשפחה קתולית ולמד בבית ספר קתולי עד לשנת 1952. במשך תקופה קצרה למד בבית ספר לכמרים ואחר כך התגייס לחיל האוויר האמריקאי ושירת כמפעיל תחנה ניטור מטאורולוגית בקוריאה. במהלך שירותו הצבאי, 1954-5, למד פלווין אמנות בתוכנית של אוניברסיטת מרילנד לחיילים בקוריאה. כשחזר לניו יורק בשנת 1956 למד תקופה קצרה אצל בבית הספר של האמן האנס הופמן. אחר כך למד היסטוריה של האמנות בניו סקול בניו יורק והמשיך ללימודי ציור באוניברסיטת קולומביה.
בשנת 1959 פלווין עבד כשומר ומפעיל מעלית במוזיאון לאמנות מודרנית בניו יורק.
ציוריו הראשונים של פלווין היו בסגנון האקספרסיוניזם המופשט ובשנת 1961 הציג לראשונה תצוגת יחיד בגלריית ג'ודסון בניו יורק.
בקיץ של שנת 1961 החל לראשונה ליצור סקיצות לפסלים שמשולבים בהם מנורות פלואורסצנטיות. שנה מאוחר יוצר יצר את סדרות הפסלים "איקונות", שבהם היו משולבים נורות ניאון. 
בשנת 1963 יצר את הפסל "Diagonal of Personal Ecstasy", שהיה פסלו הראשון העשוי אך ורק מנורות ניאון.
פלווין מת ב-1996 בניו יורק.
PSX

מטרה

pSX הנה ניסיון לדמות באופן מדויק את חומרת הפלייסטיישן ככל שניתן (עם דגש לתאימות רחבה יותר). יתרון אחד בהתמקדות רק על דיוק ותאימות הוא בכך שישנן פחות דאגות למחבר בנוגע להטמעת או תיקון אפשרויות הרחבה. ישנו גם חשש קל מתאימות כרטיס המסך כיוון שהגרפיקה ברובה מעובדת על ידי תוכנה. החיסרון העיקרי בגישה של pSX בנוגע להדמיה הוא שאין אפשרות לספק תמונה חדה יותר ובאיכות גבוהה יותר מאשר הפלייסטיישן.

סוגי דמויות תקליטורים נתמכים

אמולטור ה-pSX תומך בטעינה ישירה של קובצי ISO, BIN/CUE, דמויות של Alcohol 120% ‏(MDF/MDS) ודמויות של CloneCD ‏(CCD/CUE/IMG/SUB). הצורך בסוגים של CloneCD ו-Alcohol 120% נדרשים רק במידה שהמשחק דורש נתוני תת-קוד. בנוסף לסוגי קבצים אלה, ביכולתו של "pSX" להשתמש בסוג קבצים דחוסים (שפותחו על ידי המפתח של pSX עצמו) הנקראים "CDZ". מנגנון הדחיסה המשתמש את "CDZ" מבוסס על דחיסת "zlib". סוג קבצים זה נוצר כדי לחסוך בשטח הכונן, בשימוש ובאותו זמן לשמור על היכולת לבצע גישות אקראיות למידע (הנדרשות על ידי המשחקים עצמם, אך אינן נתמכות עם סוגי דחיסת הנתונים הנפוצים). החל מגרסה 1.12 של "pSX", ניתן להמיר את כל סוגי קובצי דמות התקליטור ל-"CDZ" מלבד "ISO". ממיר ה-"CDZ" יכיל את כל הקבצים הרלוונטיים בקובץ ה-"CDZ" המוגמר, כך שסוגי דמויות אחרים העושים שימוש בכמה קבצים (כגון קובצי ה-CCD/CUE/IMG/SUB של CloneCD) מאוחסנים בקובץ CDZ יחיד. המשתמשים יכולים להמיר דמויות באמצעות הממשק הגרפי הכלול באמולטור, או להשתמש בכלי שורת הפקודה (cdztool.exe), הממוקם בתיקיה utils הכלולה יחד עם האמולטור.

ריבוי שפות

תמיכה בריבוי שפות נוספה בגרסה 1.10, שכללה את תרגום ממשק המשתמש הראשי למספר שפות. התרגומים מסופקים בעיקר על ידי המשתמשים בפורומי התמיכה הרשמיים. אף על פי שקובץ ה-Readme (קרא אותי) עדיין קיים באנגלית בלבד, ישנן תוכניות שהוא יתורגם גם כן על ידי המשתמשים. תמיכה בשפות נוספות הנה מטרה קבועה, עם 24 שפות (כולל אנגלית ושפת 1337 ביניהן) הנכללות בגרסה 1.13.
ח' בניסן

חגים ואירועים

יום טוב במגילת תענית על שקבעו הלכה כהפרושים שיהא חג השבועות ביום החמישים מן הפסח ולא ביום ראשון שאחריו (מגילת תענית פרק א')
בניין SIS

בניין SIS (באנגלית: SIS Building) המכונה גם בניין MI6 (באנגלית: MI6 Building) משמש כמפקדת ארגון הביון האנגלי MI6. הבניין שוכן בווקסהול שבדרום מערב החלק המרכזי של לונדון, בקרבת רציף אלברט, וממוקם על גדת נהר התמזה קרוב לגשר ווקסהול.
בשל צורתו הייחודית מכונה המבנה "לגולנד" (באנגלית: Legoland) או "בבל שעל התמזה" (Babylon-on-Thames) בשל דמיונו לזיגוראת בבלי.

תכנון והקמת המבנה

המבנה תוכנן על ידי האדריכל טרי פארל בשנת 1987 בסגנון פוסט מודרני מובהק. פארל פנה לממשלה הבריטית והתעניין אם יש להם שימוש לתוכניתו. באותה עת ארגון ה-MI5 חיפש לעצמו אתר מפקדה חדש, והועלה הרעיון כי הן ה-MI6 והן ה-MI5 ישתמשו באותו מבנה. הצעה זו נזנחה בשל העדר מבנה גדול מספיק שיכול להכיל את שני הארגונים, ובשל שיקולים ביטחוניים. ביולי 1988 אישרה ראש ממשלת בריטניה מרגרט תאצ'ר הקמת מפקדה חדשה עבור ארגון ה-MI6. הממשלה הסכימה לשלם עבור המבנה מיד (ומבלי לערוך מכרז) על מנת להסתיר את ייעוד המבנה. באותה עת עצם קיום ארגון ה-MI6 הוכחש על ידי הגורמים הרשמיים (במפות העיר לונדון מסוג A עד Z נכתב כי בניין זה היה "משרדי ממשלה" ואילו בית התמזה שימש את משרד צפון אירלנד).
תוכניות המבנה שונו על ידי אדריכלים ממשלתיים, על מנת להתאימם לצורכי הארגון תוך הגברת אמצעי ההגנה על המבנה, הוספת מערכות גיבוי למבנה, והוספת מערכות למניעת אמצעי מעקב אלקטרוניים. עלויות בניית המבנה לא פורסמו, אף שהבנייה נדונה על ידי משרד הביקורת הלאומית אשר פרסם עליו דו"ח.
על פי אחת הסברות, עלויות המבנה הגבוהות (שאינן ידועות במדויק, אולם משוערות בכ-135.5 מיליון ליש"ט עבור רכישת הקרקע והקמת המבנה עצמו ו-152.6 מיליון ליש"ט עבור התאמת המבנה למטרתו החדשה) נגרמו בשל הצורך לבנות מנהרה מתחת לנהר התמזה, המקשרת בין הבניין לויטהול ובנייני הממשל הבריטי. לפי סברה אחרת, צבע חלונות המבנה ירוק, משום שהזכוכיות הן זכוכיות מחוסמות שעוביין כ-90 מ"מ.

מתקפת הטרור בשנת 2000

ב-20 בספטמבר 2000 המבנה הותקף על ידי טיל נגד טנקים רוסי מדגם מארק 22. הטיל פגע בקומה השמינית של המבנה וגרם נזק רק לקירות החיצוניים.
מתקפת טרור זו מיוחסת לארגון ה-IRA.

אזכורים תרבותיים

המבנה מופיע בסרטי ג'יימס בונד רבים ובהם: גולדן איי, העולם אינו מספיק, ולמות ביום אחר.
בסצנת הפתיחה של "העולם אינו מספיק" בונד רודף אחרי אדם חמוש הנמלט מהבניין. ארגון ה-MI6 התיר לצלם סצנות אלה מחוץ לבניין.
העיר העתיקה (באר שבע)

העיר העתיקה של באר שבע היא העיר היחידה אשר נבנתה על ידי השלטון העות'מאני בזמן שלטונו בארץ ישראל, והיוותה מקום מרכזי לשליטה על כוחות הצבא. העיר נכבשה על ידי הבריטים באוקטובר 1917, ולאחר מכן על ידי צה"ל במלחמת העצמאות. עד שנות ה-80 הייתה העיר העתיקה המרכז המסחרי ומרכז העסקים בבאר שבע. לאחר הקמת קניון הנגב ב-1990 והקמת מרכזים מסחריים נוספים בשנים שלאחר מכן, ירדה קרנה של העיר העתיקה. בעשור האחרון עיריית באר שבע, הפכה שוב את העיר העתיקה לאזור מרכזי בעיר בעזרת שיפוץ וחידוש הרחובות, הבתים, הגנים והמוזיאונים ובאמצעות מרבית הפסטיבלים ופעילויות לכל הגילאים הנערכים בעיר.

היסטוריה

בנייתה של העיר החלה בשנת 1900, תוכננה בדגם רחובות שתי וערב. מיקומה נקבע בקרבתם של שלושת ריכוזי התיישבות הבדואים הגדולים, ועקב העובדה כי במקום זה היו כמויות רבות של מי תהום. הבניין הראשון שהוקם היה תחנת המשטרה בעלת שתי הקומות, שנבנה במטרה להפחית את הסכסוכים בקרב השבטים הבדואים.
תכנון העיר כלל 60 משבצות רבועות של שתי וערב, כל אחת 3.6 דונם (60X60 מטר) וכל ריבוע נחלק ל-4 חלקות שונות. רוחבם של הרחובות היה כ-15 מטר למעט רחוב קרן קיימת (קק"ל) ששימש כציר ראשי בעיר ורוחבו היה כ-20 מטר. כמו כן, התכנון כלל מספר מבני פאר כמו הסראיה, המסגד, בית המושל ועוד. תפקידם של מבנים אלו היה להדגיש את עוצמת השלטון.
במהלך מלחמת העולם הראשונה, החל משנת 1914, שימשה העיר כמרכז של הצבא הטורקי ובשנת 1915 אף נבנתה בה תחנת רכבת, אשר מסילתה הגיעה מלוד ותוכננה להגיע עד תעלת סואץ, אולם לא נבנתה עד תומה.
ב-31 באוקטובר 1917 נכבשה העיר על ידי כוחות אנז"ק של הצבא הבריטי בראשותו של הגנרל אלנבי. הבריטים המשיכו לפתח את העיר, למעשה את אזור העיר העתיקה של באר שבע, לפי תוכניות בינוי עיר, שתאמו את התוכנית, לפיה בנו הטורקים את העיר. המפורסמת בתוכניות אלו הייתה של הנרי קנדל, משנת 1937. בתקופת השלטון הבריטי הייתה העיר העתיקה עיר ערבית, ונקראה ביר א-סבע. עד שנת 1936 גרו בה משפחות יהודיות בודדות. במפקד אוכלוסין שנערך בשנת 1922 גרו בבאר שבע 2,356 תושבים, מתוכם 98 יהודים בלבד.
העיר העתיקה נכבשה על ידי צה"ל במהלך מלחמת העצמאות, ב-22 באוקטובר 1948, במסגרת "מבצע משה" של חטיבת הנגב בפיקודו של נחום שריג. ב-20 בנובמבר הגיעו לעיר העתיקה ליאונרד ברנשטיין והתזמורת הפילהרמונית הישראלית להופיע בפני החיילים
בעיר העתיקה נבנו שבעה פסאג'ים (פסאג' - קומפלקס של בתי מסחר ובתי מגורים מקורה). עד שנות ה-80 שימשה העיר העתיקה כמקום המרכזי של העסקים והמסחר בבאר שבע, אך בנייתם של הקניונים גרמו למרבית העסקים לעזוב. הפרויקטים, אשר החלו בשנת 2009, מיועדים להפוך את העיר העתיקה למוקד מועדף לבילוי, מסחר, פנאי ותרבות ואף למגורי צעירים.

תוכניות עתידיות

בשנת 2011 נערך במקום סיור של ועדת מנכ"לים של משרדי הממשלה והתקבלה החלטה עקרונית להשקעה של עשרות מיליוני שקלים בפיתוח העיר העתיקה. החל משנת 2009 הושקעו כ- 130 מיליון שקלים בשימור ופיתוח אתרים במקום, בנוסף להקמת מוזיאונים שונים.
בשנת 2012 נערך פרויקט במכללת שנקר בו נדרשו הסטודנטים להציע רעיונות חדשים ומקוריים לתכנון רובע העיר העתיקה. בין שאר הרעיונות אשר עשויים להתגשם בקרוב ניתן לציין פרויקטים כגון גנים נסתרים בתוך מבנים עתיקים, מתחמי אופניים להפקת אנרגיה, ועוד.
ארגמון הוורד

תיאור

חילזון זה מפורסם בעיקר הודות לקונכייה המרשימה והמיוחדת שלו, שהצבעים השולטים בה הם אדום, כתום, ורוד וחום. הצבעים חזקים בעיקר כשהחילזון בחיים ואחרי מותו הם דוהים, ולכן הקונכייה נפוצה יותר בגווני חום. צורתה הבסיסית של הקונכייה היא פלכית, עם צריח גבוה ופיתול גוף אליפטי גדול. מכל פיתול יוצאות בליטות מסועפות ובקצותיהן בליטות קטנטנות בצבע ורוד, המזכירים ורדים קטנים. על "גזעי" הבליטות המסועפות ישנם קפלים בצבעים בהירים יותר וגווני כתום-ורוד. על גוף הקונכייה יש צלעות עדינות ספירליות בצבעים כהים יותר. פתח הקונכייה אליפטי בצבע לבן ונסגר באופרקולום בצבע חום. בקצה התחתון של פתח הקונכייה בולטת תעלת סיפון ארוכה ורחבה, שמכוסה אף היא בבליטות מסועפות.

תפוצה ובית גידול

חילזון זה נפוץ ברחבי האוקיינוס ההודי ובמערב האוקיינוס השקט. ניתן למצאו מדרום יפן, בסרי לנקה, ובאיים והאטולים שנמצאים מצפון-מזרח למדגסקר.
סם לוין

ביוגרפיה

לוין נולד בשיקגו, אילינוי שבארצות הברית למשפחה יהודית. אביו האריס לוין הוא רופא שיניים. אימו לין היא סוכנת משכנתא. הוא גדל בפורט לי, ניו ג'רזי.
בראשית דרכו, לוין הופיע כסטנדאפיסט בבר מצוות, ובאחת מהן השחקנית ליסה קודרו הייתה נוכחת וייעצה שכדאי לו ללכת לאודישנים במנהטן.
בתחילת דרכו Sam הוסיף עוד אות M לשמו הפרטי המקוצר ושינה אותו ל-Samm, כי כבר היה שחקן רשום בגילדת שחקני המסך בשם סם לוין (Sam Levine).
האמנה האולימפית

האמנה האולימפית היא מקבץ של חוקים והנחיות המגדירים את עקרונות היסוד עבור ארגון המשחקים האולימפיים וניהול התנועה האולימפית.

היסטוריה

האמנה פורסמה לראשונה בשנת 1908, בשם "מדריך לוועד האולימפי הבינלאומי" (Annuaire du Comité International Olympique), אם כי חלק מן הכללים נכתבו על ידי פייר דה קוברטן עוד בשנת 1898. היא ידועה בשמה הנוכחי משנת 1978, והעדכון האחרון שלה פורסם בספטמבר 2017.

תוכן האמנה

האמנה האולימפית מורכבת מ-6 פרקים ומ-61 סעיפים. 
הפרק הראשון מגדיר את התנועה האולימפית ואת התפקיד והמשימה של הוועד האולימפי הבינלאומי. בפרט, בסעיף 2 נקבע כי על הוועד האולימפי לשמור על ההגינות בספורט, לעודד השתתפות בספורט ולוודא שהמשחקים האולימפיים יתקיימו כל תקופה קבועה. 
בנוסף, הפרק מגדיר את היחסים בין הוועד האולימפי הבינלאומי, הוועדים האולימפיים הלאומיים, והפדרציות הבינלאומיות. 
כמו כן מפורטים בפרק הסמלים הרשמיים של התנועה האולימפית. 
בפרק השני מתוארים החוקים וההנחיות של הוועד האולימפי הבינלאומי הנוגעים לחברי הוועד וניהולו, בפרק השלישי מתוארים החוקים עבור הפדרציות הבינלאומיות, ובפרק הרביעי – עבור הוועדים האולימפיים הלאומיים. 
הפרק החמישי נוגע לחוקים של המשחקים האולימפיים. בין השאר, הוא מכיל את הנהלים עבור בחירת העיר המארחת ועבור הוועדה המארגנת של המשחקים, וקובע אילו ענפי ספורט נכללים במשחקים האולימפיים.
הפרק האחרון מכיל עונשים וסנקציות במקרה של הפרת כללי האמנה או הפרת כללי הקוד של הסוכנות העולמית נגד סמים בספורט.
צוקי גרביאן

צוקי גרביאן (נולד ב-26 בפברואר 1976) הוא אמן ישראלי.

ביוגרפיה

צוקי גרביאן, האמצעי בין שתי בנות, נולד בירושלים וגדל בה עד גיל חמש, אז עבר עם משפחתו לראשון לציון. בצה"ל שירת בנח"ל.
בוגר תואר ראשון באמנות (B.ed) במדרשה להכשרת אמנים מורים, בית ברל (2006-2002), שם למד פיסול אצל מרים גמבורד והיה אסיסטנט של גדעון גכטמן וארז ישראלי. למד ציור ורישום פיגורטיבי ב"התחנה" (2010-2009). בשנים 2010–2012 שהה ברזידנסי בחממת ST-Art של האספן סרג' תירוש.
מ- 2007 ועד היום (2016) משמש כמורה לאמנות בתיכון לאמנויות "מוזות", יפו; מ-2014 ועד היום מרכז את מגמת האמנות ב"מוזות". החל מ-2014 מלמד ציור ורישום בסטודיו לציור ה״תחנה״, לצד האמנים ארם גרשוני, דוד ניפו ואדם כהן. בשנים 2008–2012 היה מורה לפיסול ולציור בסדנת אמני הקיבוץ בתל אביב.
ממקימי גלריה חנינא, מקום לאמנות עכשווית בשנת 2008, היה חבר בה עד לשנת 2015. 
סמדר שפי, על התערוכה "דיוקנאות": 
"צוקי גרביאן מציג דיוקנאות שמתכתבים עם קלאסיקה ושמותיהם... “ולאסקז” “סרג’נט” או “ורמיר” יוצרים עיגון בתולדות האמנות אבל העניין בהם הוא דווקא באופן בו הוא פורע סדרים, מפגיש התבוננות ופנטזיה. גרביאן בולט כבר שנים אחדות וכדאי לעקוב אחר השפה שהוא מפתח בהתמדה. בדיוקנאות המוצגים חוגגים חופש ציורי והומור. כוחם הוא בכך שיותר מהתבוננות מעמיקה ודיאלוג, שני איפיונים המשויכים בדרך כלל לדיוקנאות משובחים, הם מצליחים להעביר תחושה של התרשמות ראשונה ואסוציאציות לדמויות, כמו היו התגלמות זרם תודעה חזותי."
פורמולה מערכות

היסטוריה

בשנת 1981 החליט דני גולדשטיין, שהיה בעיצומה של כתיבת דוקטורט באוניברסיטת תל אביב, להקים את "פורמולה שירותי תוכנה" (בהמשך שונה שם החברה למטריקס אי.טי. שירותי תוכנה בע"מ). החברה צמחה במהירות וסיפקה שרותי תכנה לחברות גדולות כגון מקורות ואגד. 
בשנת 1985, לאחר שלחברה הצטרף גדי גולדשטיין, אחיו של דני, הם ייסדו את "פורמולה מערכות", שהפכה במהרה לחברת החזקות השולטת בקבוצה של חברות תוכנה שהוקמו או נרכשו ופותחו, ובהן בלופניקס, וויזטק, מטריקס, וסאפיינס ורבות אחרות. ב-1998 רכשה פורמולה את חברת משוב מחשבים, קבוצת חברות טכנולוגיה שכללה חברות כמג'יק תעשיות תכנה, וואלה, פרדיים ג'יאופיזיקל, בבילון ועוד. בשנות ה-90 הונפקו חברות אלו בבורסה לניירות ערך בתל אביב ובנאסד"ק.
בשנות האלפיים פיצל גולדשטיין את משוב מחשבים מתוך פורמולה מערכות, שהמשיכה להחזיק בחברות הציבוריות שבקבוצה. חברות ההזנק שבקבוצה רוכזו במשוב מחשבים, ששמה שונה לפורמולה ויז'ן טכנולוגיות. דני גולדשטיין מכר את חלקו בפורמולה מערכות לידי קבוצת אמבלייז, והתמסר לטיפוח חברות ההזנק שבפורמולה ויז'ן טכנולוגיות.
בספטמבר 2006 רכשה חברת אמבלייז את השליטה בחברת פורמולה מערכות, בתמורה ל-67 מיליון דולר, לפי שווי של 200 מיליון דולר, ב-54% יותר משווי השוק של פורמולה באותה עת. אמבלייז מימנה את הרכישה באמצעות 40 מיליון דולר שהיו בקופתה ואת שאר הסכום גייסה בהלוואות תמורת שעבוד מניות החברה.
בספטמבר 2010 מכרה אמבלייז את השליטה בפורמולה מערכות לקבוצת אסקו (Asseco) הפולנית תמורת כ-139 מיליון דולר.
בינואר 2016 רכשו התעשייה האווירית ופורמולה את חברת "TSG IT Advanced Systems" תמורת 50 מיליון דולר. כל אחת מהחברות רכשה 50% מ-TSG, תמורת 25 מיליון דולר לערך. TSG עוסקת בתחום מערכות שליטה ובקרה, מודיעין, הגנת המולדת וסייבר. בין לקוחות הנרכשת: צה"ל, משטרת ישראל, וצבאות וגופי ביטחון בחו"ל. בין היתר לקחה TSG בהגמת מערכת טירת האגם.
בינואר 2017 רכשה פורמולה את מלוא הבעלות של חברת "מיכפל" תמורת כ-22 מיליון דולר. "מיכפל" מפתחת פתרון תוכנה לחישוב שכר ומספקת שירותי שכר לכ-8,000 לקוחות בישראל.
פרנק לוקסמבורגי

הפרנק הלוקסמבורגי (בלוקסמבורגית: Lëtzebuerger Frang) היה ההילך החוקי ששימש את לוקסמבורג מ-1854 עד 2002, עת יצא משימוש עם המעבר של לוקסמבורג ורוב המדינות האחרות של האיחוד האירופי לאירו.
הבנק המרכזי האירופי קבע את שער ההמרה הקבוע שלו: 40.3399 פרנק לאירו אחד.
ג'פרי דין מורגן

ביוגרפיה

מורגן נולד בסיאטל, וושינגטון שבארצות הברית למשפחה נוצרית ממוצא בריטי. הוריו הם סנדי תומאס וריצ'רד דין מורגן. שיחק כדורסל בתיכון ובאוניברסיטה ואף חשב על קריירה מקצוענית, עד לפציעת ברך שאילצה אותו לפרוש.

קריירה

התגלה לראשונה כשחקן אורח בסדרת הדרמה המשפטית "ג'אג", כשחקן ראשי בסדרת הדרמה "האזור הבוער" ובקומדיית האימה "מת וארוחת בוקר".
התפרסם לראשונה בשנת 2005 בסדרת המתח "על טבעי" בתור ג'ון ווינצ'סטר, אביהם של גיבורי הסדרה סאם ודין ווינצ'סטר.
ב-2006 הצטרף אל העונה השנייה של סדרת הדרמה הרפואית "האנטומיה של גריי" לתפקיד דני דוקט, ארוסה הגוסס של המתמחה לרפואה איזי סטיבנס (קתרין הייגל) שנפטר משבץ, במהלך הסדרה הוא חוזר כהזיות בחייה של סטיבנס.
חיזק את מעמדו כשחקן קולנוע כאשר השתתף בדרמה הקומית "נ.ב. אני אוהב אותך", בתור הזמר האירי ויליאם גלאגר ושיחק בתפקיד הראשי הראשון שלו לצדם של אומה תורמן וקולין פירת' בקומדיה "בעל מזדמן".
ב-2009 התפרסם בסרט גיבורי העל המוערך "השומרים" בתפקיד "הקומיקאי" אדוארד בלאק ובדרמה הקומו מוזיקלית של אנג לי "לקחת את וודסטוק".
ב-2010 שיחק בקומדיית האקשן "המפסידנים" בתור פרנקלין קליי, מפקד יחידת העילית המיוחדת של צבא ארצות הברית ובמותחן "שנגחאי".
החל משנת 2016, הוא הפך להיות ידוע בציבור הרחב בזכות תפקידו בתור ניגן, הנבל הראשי של העונה השישית, השביעית והשמינית של סדרת הטלוויזיה "המתים המהלכים". באותה שנה שיחק בסרט המתח המקסיקני-צרפתי "נטושים", לצד גאל גרסיה ברנאל.

חיים אישיים

החל לנהל בשנת 2006 מערכת יחסים מתוקשרת עם השחקנית מרי-לואיז פרקר איתה שיחק בסדרה "העשב של השכן", הזוג הודיע על אירוסים בתחילת 2008, אך נפרד חודשים ספורים לאחר מכן.
למורגן בן אחד ממערכת יחסיו עם השחקנית שרי רוז, בשנת 2010 נולד בנו השני מחברתו השחקנית הילארי ברטון לה נישא ב-2014.
בחודש פברואר 2018 נולדה ביתם השנייה בשם ג'ורגיה ורג'ינה.
פוקו

מאפיינים

גובהו של פוקו בוגר הוא כ-100 ס"מ ומשקלו כ-90 ק"ג. צבע פרוותו של הפוקו הוא חום חולי, באזור שיפולי הבטן צבעו חום בהיר יותר. פרוותו גסה יותר מאשר הפרווה של האימפלה. לזכר זוג קרניים באורך של 50 ס"מ כל קרן. הקרניים חרוצות תלמים מעוצבות בעיקול בצורת לירה (נבל קדום).
את הפוקו ניתן למצוא באופן בלעדי באזורי ערבות ביצתיים ליד מקורות מים בהם הוא אוכל עשב. הפוקואים חברותיים ופעילים בעיקר בשעות הבוקר המוקדמות או בשעות אחר הצהריים המאוחרות. כאשר הפוקו מבוהל הוא משמיע קול שריקה צווחני. נקבות הפוקו חיות בעדרים של עד 20 פרטים. בעונה הגשומה המתחילה בחודש נובמבר עד חודש פברואר לערך מתאחדים מספר עדרים לעדר אחד של עד כ-50 פרטים וזאת כדי להגביר את ביטחונם. הזכרים השולטים על טריטוריה מסוימת עליה הם מגנים כנגד פלישת זכרים אחרים. לעיתים קרובות אפשר לראות זכרים אלה עם כתם כהה על צווארם מגינים על הטריטוריה שלהם. הזכרים מנסים לגרום לנקבות להישאר בשטח הטריטוריה שלהם זמן ארוך ככל האפשר.
תקופת ההתרבות של הפוקו אינה קבועה. תקופת ההיריון נמשכת בין 8-7.5 חודשים, אורך חייו בין 12-10 שנים.